Ramaphosa sê eindelik oor plaasmoordePres. Cyril Ramaphosa gedurende die presidensiële imbizo. (Foto: Kopano Tlape, GCIS) Pres. Cyril Ramaphosa het Woensdagaand gedurende die tweede presidensiële imbizo eindelik die regering se kommer oor plaasaanvalle uitgespreek. Ramaphosa is gedurende die imbizo gepols oor sy stilswye rakende plaasaanvalle en ‑moorde. Die president het verduidelik dat hoewel hy nie altyd direk daaroor praat nie, dit hoegenaamd nie beteken dat hy nié daaroor bekommerd is nie. “Enigiemand wat vermoor word, is ŉ groot bekommernis vir ons almal en die aanvalle wat op plase plaasvind, is beslis ’n kwessie waaroor ons bekommerd is… Net omdat ek nie direk praat oor die moorde op plase of in informele nedersettings nie, beteken nie dat ek nie daaroor bekommerd is nie. “Ek is bekommerd oor die lewe van ál ons mense en ek sluit ál ons mense in. Diegene wat op plase vermoor word, diegene wat in die informele nedersettings vermoor word, diegene wat in die stede vermoor word én diegene wat in die plaaslike gebiede vermoor word… Ek is diep, diep bekommerd oor al die mense wat in ons land vermoor word,” het hy uitgebrei. Volgens die president het hy onlangs vir die polisie gesê om meer op plaasaanvalle en ‑moorde te fokus. Ramaphosa moes oudergewoonte ook vrae oor die verbod op tabakprodukte asook die herinstel van die verbod op drank gedurende die imbizo beantwoord. “Dit is nie ’n verbod nie. Dit is ’n opskorting,” het die president herhaaldelik verduidelik. Ramaphosa het ook weereens benadruk dat die verbod op drank heringestel is om die druk op die gesondheidstelsel te verlig te midde van die toenemende aantal Covid-19-gevalle wat in die land aangemeld word. Ramaphosa het ook Suid-Afrikaners daarvan verseker dat die regering bewus is van diegene wat hul werk verloor het weens die verbod op alkohol en tabakprodukte. Volgens Ramaphosa is sowat 3 miljoen mense reg oor Suid-Afrika reeds hul werk kwyt weens die algehele landwye afsondering. “Die regering is daartoe verbind om die ekonomie te herstel,” het hy bygevoeg. Hy het Suid-Afrikaners daaraan herinner dat die regering ’n R500 miljard-hulppakket beskikbaar gestel het om ondernemings gedurende die afsonderingstydperk by te staan. Werknemers kan ook gehelp word deur middel van die Werkloosheidsversekeringsfonds, het hy gesê. Die president is ook gepols oor die regering se besluit om skole te heropen hoewel sosiale byeenkomste steeds in dié stadium verbied word. Hy het verduidelik dat die regering nie die klaskamer as ’n sosiale byeenkoms beskou nie. “Skole handhaaf sosiale afstand, maskers word gedra en hande word ontsmet,” het hy verduidelik. Volgens Ramaphosa het die Wêreldgesondheidsorganisasie (WGO) wel gewaarsku dat dit nie wys is vir lande om hul skole te heropen terwyl die aantal gevalle Covid-19 steeds toeneem nie. Hy is ook bewus van onderwysvakbonde se beroep om skole te sluit te midde van die nuwe koronavirus wat nou sy piek in Suid-Afrika bereik het. Die president het verseker dat die regering in gesprek is oor die kwessie van skole en so gou as moontlik tot ’n besluit sal kom.